**OBČINA RENČE-VOGRSKO PREDLOG**

**OBČINSKI SVET DRUGA OBRAVNAVA**

*NASLOV:*

**ODLOK O POKOPALIŠKEM REDU V OBČINI RENČE-VOGRSKO**

*PRAVNA PODLAGA:*

* 4. člen Zakona o pogrebni in pokopališki dejavnosti (Uradni list RS, 62/2016)
* 18. člen Statuta Občine Renče-Vogrsko (Uradni list RS, št. 22/12 – uradno prečiščeno besedilo, 88/15 in 14/18)

*PREDLAGATELJ:*

Tarik Žigon, župan

PRIPRAVLJALEC:

Župan, občinska uprava

*OBRAZLOŽITEV:*

Za drugo obravnavo se predlaga Odlok o pokopališkem redu v Občini Renče-Vogrsko, katerega sprejem določa Zakon o pogrebni in pokopališki dejavnosti (Uradni list RS, št. 62/216; v nadaljevanju: ZPPDej). Skladno z določili 3. člena navedenega zakona je zakonodajalec ločil pogrebno dejavnost od pokopališke in, sicer:

* pogrebna dejavnost obsega zagotavljanje 24-urne dežurne službe, ki je obvezna občinska gospodarska javna služba, ter prevoz, pripravo in upepelitev pokojnika ter pripravo in izvedbo pogreba;
* pokopališka dejavnost pa obsega upravljanje ter urejanje pokopališč in ju zagotavlja občina.

Ob navedenem je ZPPDej določil, da občina z odlokom predpiše pokopališki red, v katerem podrobneje določi izvajanje pogrebne in pokopališke dejavnosti.

Zagotavljanje 24-urne dežurne službe je Občina Renče-Vogrsko že uredila s sprejetim Odlokom o načinu zagotavljanja obvezne občinske gospodarske javne službe 24-urne dežurne službe v okviru pogrebne dejavnosti na območju Občine Renče-Vogrsko na 12. redni seji Občinskega sveta Občine Renče-Vogrsko dne 22. 9. 2020.

V prvi obravnavi predloga odloka so svoje stališče podali občinski svetnici Florida Petelin in Vanda Ožbot ter občinska svetnika Viktor Trojer in Borut Zorn. Občinski svetnik Viktor Trojer je podal pripombo, da bi se pri 24-urni dežurni službi črtala beseda »vsak« prevoz. Obrazloženo mu je bilo, da bi bilo to v nasprotju z zakonom, ki to določa. Občinska svetnica Florida Petelin je predlagala, da se doda beseda »domača hiša«. Predlagani odlok je že v 14. členu določal, da v krajih, kjer je mrliška vežica, praviloma ni dovoljeno, da je pokojnik do pogreba doma, razen v primeru izrecne poslednje volje pokojnika oziroma naročnika pogreba. Občinska svetnica Vanda Ožbot je imela pripombo glede vzdrževanja grobov, kjer je plačnik občina in predlagala žarni pokop. Obrazloženo ji je bilo, da se v primeru, ko je občina plačnik pogreba izvede osnovni pogreb, kar pomeni tudi najcenejši. Glede načina pokopa, pa je bilo obrazloženo, da bi moral upravljavec določiti, kje bi se te pokojne pokopavalo (npr. raztros). Občinski svetnik Borut Zorn je vprašal glede investicijskega prispevka za žarno nišo in obrazloženo je bilo, da je navedeno že urejeno v petem odstavku 31. člena predloga odloka.

Glede spremembe predloga odloka je bilo na seji povedano, da je 9. členu ostala beseda »upepeljevalnica«, ki se jo bo črtalo s predlaganim amandmajem.

Predlog odloka se bo začel uporabljat 1. januarja 2022.

*RAZLOGI ZA SPREJETJE:*

Pravno-formalna ureditev v skladu z veljavno zakonodajo.

*OCENA STANJA:*

Odlok o gospodarskih javnih službah v Občini Renče-Vogrsko (Uradne objave v občinskem glasilu, št. 7/09 in 12/2013) v 5. členu določa, da urejanje in vzdrževanje krajevnih pokopališč v Občini Renče-Vogrsko opravljajo krajevne skupnosti na podlagi Statuta. S predlogom novega odloka bodo upravljanje pokopališč še naprej izvajale krajevne skupnosti.

Odlok o pokopališkem redu in pogrebnih svečanosti v Občini Nova Gorica (Uradno glasilo št. 5 - N. Gorica, 10. maj 1988) je prenehal veljati že z uveljavitvijo ZPPDej, a se je skladno z 61. členom ZPPDej uporabljal do sprejetja novega občinskega predpisa. Z uveljavitvijo predlaganega odloka se bo prenehal uporabljati.

*CILJI IN NAČELA:*

Z odlokom bo občinski svet:

* slediti določbam novega ZPPDej in izpolniti določbe, ki občinam nalagajo ureditev stanja in sprejem novih predpisov,
* urediti pokopališko dejavnost,
* prepustiti druge pogrebne dejavnosti trgu,
* predpisati pokopališki red skladno z določilom 4. člena ZPPDej.

*FINANČNE IN DRUGE POSLEDICE:*

Predlog odloka nima finančnih posledic za občinski proračun in druga javna finančna sredstva, saj se bo izvajanje pokopališke dejavnosti financiralo iz pobranih grobnin.

Pripravila:

Špela Glušič

Višja svetovalka II

Predlog odloka:

Na podlagi prvega odstavka 4. člena Zakona o pogrebni in pokopališki dejavnosti (Uradni list RS, 62/2016) in 18. člena Statuta Občine Renče-Vogrsko (Uradni list RS, št. 22/2012, 88/2015 in 14/2018) je Občinski svet Občine Renče-Vogrsko na seji … redni seji dne….. sprejel

# O D L O K

# O

# POKOPALIŠKEM REDU

# V OBČINI RENČE-VOGRSKO

1. **SPLOŠNE DOLOČBE**
   1. **člen**

(vsebina odloka)

1. S tem odlokom se podrobneje določa izvajanje pogrebne in pokopališke dejavnosti v Občini Renče - Vogrsko (v nadaljnjem besedilu: občina).
2. Pogrebna dejavnost obsega zagotavljanje 24-urne dežurne službe, ki je obvezna občinska gospodarska javna služba, ter storitve, ki se izvajajo na trgu, in sicer prevoz pokojnika, ki ga ne zagotavlja 24-urna dežurna služba, pripravo in upepelitev pokojnika ter pripravo in izvedbo pogreba.

(3) Pokopališka dejavnost obsega upravljanje ter urejanje pokopališč in ju zagotavlja občina.

* 1. **člen**

**(izrazi in uporaba predpisov)**

Izrazi, uporabljeni v tem odloku, imajo enak pomen, kot je določeno v predpisih, ki je urejajo pogrebno in pokopališko dejavnost.

* 1. **člen**

**(uporaba predpisov)**

Za vprašanja v zvezi z opravljanjem pogrebne in pokopališke dejavnosti, ki niso posebej urejena s tem odlokom, se uporabljajo predpisi, ki urejajo pogrebno in pokopališko dejavnosti

* 1. **člen**

**(pokopališča v občini)**

Na območju občine se nahajajo naslednja pokopališča:

* pokopališče v Bukovici (za naselji Bukovica in Volčja Draga),
* pokopališče v Renčah (za naselji Renče in Oševljek),
* pokopališče na Vogrskem (za naselji Vogrsko in Dombrava).

1. **POGREBNA DEJAVNOST**
2. **člen**

**(način zagotavljanja 24-urne dežurne službe)**

1. 24-urna dežurna služba obsega vsak prevoz od kraja smrti do hladilnih prostorov izvajalca javne službe ali zdravstvenega zavoda zaradi obdukcije pokojnice ali pokojnika (v nadaljnjem besedilu: pokojnik), odvzema organov oziroma drugih postopkov na pokojniku in nato do hladilnih prostorov izvajalca javne službe, vključno z uporabo le-teh, če predpisi ne določajo drugače.
2. Način zagotavljanja 24-urne dežurne službe določi občina z odlokom.
3. **člen**

**(uporabniki storitev pogrebne dejavnosti)**

1. Uporabniki storitev pogrebne dejavnosti so fizične ali pravne osebe, ki naročijo oziroma plačajo posamezne pogrebne storitve.
2. Naročnik pogreba je oseba, ki je po zakonu, ki ureja dedovanje, pokojnikov zakoniti dedič prvega ali drugega dednega reda, ali oseba, ki je s pokojnikom stalno živela oziroma ga je morala po predpisih vzdrževati in zanj skrbeti, ali njegov pooblaščenec. Če naročnika ni in je imel pokojnik zadnje stalno prebivališče v občini, je naročnik pogreba občina. Kadar ni mogoče ugotoviti kraja zadnjega stalnega prebivališča, je naročnik pogreba občina le, če je imel pokojnik zadnje začasno prebivališče v občini. Če ni mogoče ugotoviti niti zadnjega začasnega prebivališča, je naročnik pogreba občina le, če je oseba umrla oziroma je bila najdena v občini.
3. V primeru, ko je naročnik pogreba občina in poravna stroške pogreba, ima le-ta pravico do povračila pogrebnih stroškov iz zapuščine umrlega.
4. Stroške ekshumacije poravna naročnik le-te.
5. **člen**

**(način izvajanja pogrebne slovesnosti)**

1. Pogrebna slovesnost se opravi na krajevno običajen način, skladno z voljo pokojnika oziroma naročnikom pogreba, če pokojnik ni izrazil svoje volje. Čas, način pogrebne slovesnosti in sodelovanje predstavnikov verske skupnosti ter društev in drugih sodelujočih uskladijo upravljavec pokopališča, naročnik pogreba in izvajalec pogrebne dejavnosti.
2. Pogrebna slovesnost je praviloma javna in ji lahko vsakdo nemoteno prisostvuje.
3. V primeru izvedbe pogrebne slovesnosti v ožjem družinskem krogu, ki ji prisostvujejo le povabljeni, lahko upravljavec pokopališča javnosti posreduje samo tiste podatke o pokojniku, ki jih dogovori z naročnikom pogreba.
4. Anonimen pokop se odpravi s pokopom krste ali žare brez označbe imena umrlega in brez prisotnosti javnosti.
5. **člen**

**(minimalna pogrebna slovesnost)**

Minimalna pogrebna slovesnost, ki jo izvede pogrebno pokopališko moštvo, obsega prevoz ali prenos pokojnika iz mrliške vežice do mesta pokopa, vključno s pogrebno slovesnostjo.

1. **člen**

**(storitve pokopališko pogrebnega moštva)**

1. Storitve pokopališko pogrebnega moštva zagotovijo izvajalec pogrebne dejavnosti ali druge od naročnika pogreba izbrane osebe.
2. Storitve pokopališko pogrebnega moštva obsegajo prevoz ali prenos krste ali žare iz mrliške vežice, cerkve oziroma upepeljevalnice do mesta pokopa, s položitvijo v grob ali z raztrosom pepela.
3. **člen**

**(osnovni obseg pogreba)**

Osnovni obseg pogreba obsega prijavo pokopa, pripravo pokojnika, minimalno pogrebno slovesnost in pokop, vključno s pogrebno opremo.

1. **člen**

**(način pokopa)**

1. Na območju občine so dovoljene naslednje vrste pokopov:

* pokop v krsto, kjer se pokojnika položi v krsto in pokoplje v grob;
* pokop z žaro, kjer se upepeljeni ostanki pokojnika shranijo v žaro in pokopljejo v grob;
* raztros pepela, ki se opravi na posebej določenem prostoru na pokopališču.

1. O načinu pokopa se dogovorita izvajalec pogrebne dejavnosti in naročnik pogreba, s soglasjem upravljavca pokopališča.
2. **člen**

**(čas pokopa)**

1. Pokop na pokopališčih v občini se lahko opravi vsak dan med 8. in 18. uro oziroma tako, da je izvedljivo zasutje z ureditvijo groba še ob dnevni svetlobi.
2. Čas pokopa uskladita upravljavec pokopališča in naročnik pogreba oziroma izbrani izvajalec pogrebne dejavnosti v skladu z določilom prvega odstavka tega člena.
3. **člen**

**(način pokopa, če je plačnik občina)**

Če je plačnik pogreba občina, se pogreb izvede v osnovnem obsegu.

1. **člen**

**(uporaba mrliške vežice)**

V krajih, kjer je mrliška vežica, praviloma ni dovoljeno, da je pokojnik do pogreba doma, razen v primeru izrecne poslednje volje pokojnika oziroma naročnika pogreba.

1. **člen**

**(obratovanje mrliških vežic)**

Mrliške vežice iz prejšnjega člena obratujejo po dogovoru med upravljavcem pokopališča in naročnikom pogreba oziroma izbranim izvajalcem pogrebne dejavnosti.

1. **člen**

**(obseg prve ureditve groba)**

1. Prva ureditev groba po pogrebu zajema odvoz odvečne zemlje, ki nastane po pokopu, in posušenega cvetja, ki ostane po pogrebu, na odlagališče odpadkov. Prva ureditev groba izvedejo svojci pokojnega oziroma grobarji.
2. V primeru novega groba zajema prva ureditev groba tudi postavitev začasnega lesenega okvirja.
3. Prva ureditev groba, ki jo izvedejo svojci pokojnega se ne zaračuna.
4. **POKOPALIŠKA DEJAVNOST**
5. **člen**

**(upravljanje in urejanje pokopališč)**

1. Upravljanje pokopališč obsega zagotavljanje urejenosti pokopališča, izvajanje investicij in investicijskega vzdrževanja, oddajo grobov v najem, vodenje evidenc ter izdajanje soglasij v zvezi s posegi na območju pokopališč.
2. Urejanje pokopališč obsega zgraditev ali razširitev obstoječega pokopališča, zgraditev pokopaliških objektov in naprav ter druge pokopališke infrastrukture na pokopališču, razdelitev pokopališča na posamezne zvrsti grobov in opustitev pokopališča.
3. **člen**

**(upravljavec pokopališč)**

1. S pokopališči v občini upravljajo krajevne skupnosti.
2. Za posamezne naloge upravljanja pokopališč se lahko pooblasti koncesionarja na podlagi posebnega odloka, ki določi način in pogoje izvajanja nalog gospodarske javne službe ter postopek podelitve koncesije za izvajanje. V primeru podelitve koncesije za opravljanje posamezne naloge, se za koncesionarja smiselno uporabljajo določbe predpisov in tega odloka, ki veljajo za upravljavca.
3. **člen**

**(financiranje upravljanja pokopališč)**

1. Upravljanje pokopališč se financira iz:

* grobnin;
* proračuna;
* najema za uporabo pokopaliških objektov in naprav;
* drugih virov.

1. Cene, po vrstah in velikosti grobnih prostorov, in pogoji za njihovo spreminjanje se določijo s sklepom, pri čemer pa morajo biti upoštevani morebitni predpisani okviri oziroma ukrepi cenovne politike, določene na državni ravni. O določitvi in spreminjanju cenika odloča občinski svet občine na obrazložen predlog upravljavca pokopališča.
2. **člen**

**(uporabniki storitev pokopališke dejavnosti)**

Uporabniki storitev pokopališke dejavnosti so predvsem najemniki grobnih prostorov.

1. **člen**

**(vzdrževanje reda, čistoče in miru na pokopališču)**

Upravljavec pokopališča vzdržuje red, čistočo in miru na pokopališču tako, da:

* skrbi za urejenost in vzdržuje pokopališče in pokopališke objekte;
* oddaja prostore in grobove v najem in vodi register sklenjenih pogodb;
* določa mesto, datum in uro pokopa, glede na predhodni dogovor z naročnikom pogreba oziroma izbranim izvajalcem pogrebne dejavnosti;
* vodi evidenco o grobovih in pokopih;
* organizira in nadzira dela na pokopališču;
* skrbi za red in čistočo na pokopališču in v njegovi neposredni okolici;
* skrbi za urejenost in vzdrževanje mrliške vežice in njenega funkcionalnega prostora.

1. **člen**

**(prepovedi)**

Na pokopališču v občini ni dovoljeno:

* nedostojno vedenje, kot je vpitje, glasno smejanje, razgrajanje in hoja po grobovih oziroma prostorih za grobove;
* odlaganje odpadkov izven za to določenega prostora;
* onesnaženje ali poškodovanje pokopaliških objektov in naprav, nagrobnikov, grobov ali nasadov;
* vodenje živali na pokopališki prostor in objekte na območju pokopališča;
* odtujevanje predmetov s tujih grobov, pokopaliških prostorov in z objektov v območju pokopališča;
* opravljati prevozov, kamnoseških, vrtnarskih, kovinostrugarskih in drugih del v času napovedane pogrebne svečanosti;
* uporabljanje prevoznih sredstev, razen otroških, invalidskih in ročnih vozičkov ter službenih vozil upravljavca pokopališča in izvajalca pogrebne slovesnosti;
* nameščanje reklamnih sporočil na območju pokopališča, razen uradnih obvestil upravljavca.

1. **člen**

**(oddaja grobov v najem)**

1. Grob oddaja v najem upravljavec pokopališča oziroma v njegovem imenu koncesionar,na podlagi najemne pogodbe, v skladu s tem odlokom.
2. Najemnik groba je lahko samo ena pravna ali fizična oseba.
3. Če naročnik pogreba ob prijavi pogreba nima v najemu groba, mu ga dodeli v najem upravljavec pokopališča, s katerim mora naročnik pogreba pred naročilom pogreba skleniti najemno pogodbo, razen pri raztrosu pepela.
4. Ob pisnem soglasju naročnika pogreba lahko namesto njega najemno pogodbo z upravljavcem pokopališča sklene druga pravna ali fizična oseba. Če nobena druga oseba ob pisnem soglasju z upravljavcem pokopališča ne sklene najemne pogodbe, jo sklene naročnik pogreba v skladu s prejšnjim odstavkom.
5. **člen**

(pogodba o najemu groba)

1. Pogodba o najemu groba določa:

* stranke najemnega razmerja;
* čas najema;
* vrsto, zaporedno številko in velikost groba na posameznem pokopališču;
* osnove za obračun višine letne najemnine in način plačevanja;
* obveznost najemojemalca glede urejanja grobov, oziroma prostora za grob;
* ukrepe v primeru neizpolnjevanja obveznosti najemojemalca iz te pogodbe.

1. Pogodba o najemu groba se sklene za nedoločen čas, razen v primerih, določenih s predpisi, ki ureja pogrebno in pokopališko dejavnost.
2. Če se pravni naslednik najemnika groba odpove prostoru za grob ali če pravnih naslednikov ni, lahko pogodbo o najemu podaljša tudi tretja oseba.
3. Najem se lahko prekine v naslednjih primerih:

* če najemnina groba za preteklo leto ni poravnana niti po predhodnem opozorilu;
* če najemnik ne vzdržuje groba v skladu s pokopališkim redom in določbami najemne pogodbe;
* ob opustitvi pokopališča;
* kadar to zahteva načrt preureditve pokopališča.

1. Po prekinitvi najema se šteje grob kot opuščen do konca mirovalne dobe in se po poteku te dobe lahko prekoplje in odda drugemu najemniku.
2. **člen**

(posegi v prostor na pokopališču)

1. Postavljanje, spreminjanje ali odstranitev spomenikov, obnova spomenikov in grobnic ter vsak drug poseg v prostor na pokopališču je dovoljen ob predhodnem obvestilu in s pisnim soglasjem upravljavca pokopališča.
2. Če najemnik postavlja, spreminja ali odstranjuje spomenik, obnavlja spomenik ali grobnico ali izvaja drug poseg v prostor na pokopališču v nasprotju s pisnim soglasjem upravljavca pokopališča ali brez njega, mora upravljavec najemnika pozvati, da te nepravilnosti odpravi v petnajstih dneh oziroma si pridobiti pisno soglasje upravljavca. Če najemnik nepravilnosti ne odpravi v 15 dneh oziroma si ne pridobi pisnega soglasja upravljavca, lahko upravljavec te nepravilnosti odpravi na stroške najemnika.
3. Spomenikom in drugim nagrobnim obeležjem groba ter grobnicam, ki so registrirana kulturna dediščina ali kulturni spomeniki, se lahko videz groba (oblika, material, napis) spreminja le v soglasju z organizacijo, pristojno za varstvo kulturne dediščine.
4. Napisne plošče z imeni pokojnikov na enotno urejenem prostoru za raztros pepela odraslih in otrok lahko postavlja le upravljavec pokopališča. Če se na prostoru za raztros pepela pojavi neustrezna plošča, jo upravljavec pokopališča odstrani v roku osmih dni.
5. Za druga dela na območju pokopališča (klesanje in barvanje črk, čiščenje spomenikov in drugih nagrobnih obeležij ter vrtnarske storitve) mora izvajalec pri upravljavcu pokopališča priglasiti le termin izvedbe del. Priglasitev je brezplačna.
6. **člen**

**(zvrsti grobov)**

1. Na pokopališčih v občini so naslednje zvrsti grobov in prostorov za prostor:

* enojni, dvojni, otroški, povečani grobni prostor in grobnice,
* grobišča, kostnice in skupna grobišča,
* žarni grobovi,
* prostor za raztros pepela.

1. Če so na območju pokopališč tudi vojna grobišča, njihovo varstvo ureja predpis o vojnih grobiščih.
2. Za vsako pokopališče mora imeti upravljavec pokopališča izdelan načrt razdelitve na pokopališke oddelke in grobne prostore (v nadaljnjem besedilu: razdelitveni načrt) in vzpostavljeno evidenco grobov, skladno z zakonom in tem odlokom.
3. Spreminjanje zvrsti grobov z deljenjem grobov je dovoljeno le, če to dopušča razdelitveni načrt.
4. **člen**

**(okvirni tehnični normativi za grobove)**

1. Enojni grobovi so tisti, ki omogočajo pokop odrasle osebe. V enojne grobove se pokopavajo krste in žare. Enojni grobovi so globoki 1,40 m in se lahko poglobijo do 1,80 m, če to dopuščajo geološki pogoji. Širina enojnega groba je od 0,80 do 1,00 m, dolžina pa 2,00 m do 2,20 m.
2. Dvojni grobovi so tisti, ki omogočajo pokop ene krste poleg druge na enaki višini v grobu. V dvojne grobove se poleg krst pokopavajo tudi žare. Dvojni grobovi so globoki 1,40 m in se lahko poglobijo do 1,80 m, če to dopuščajo geološki pogoji. Širina dvojnega groba je 1,60 m do 2,00 m, dolžina pa 2,00 m do 2,20 m.
3. Otroški grobovi so tisti, ki omogočajo pokop otroka. V otroške grobove se pokopavajo otroške krste in žare. Otroški grobovi so globoki 1,40 m in se lahko poglobijo do 1,80 m, če to dopuščajo geološki pogoji. Širina enojnega groba je 0,70 m do 0,80 m, dolžina pa 1,00 m.
4. Povečan grobni prostor je grobni prostor večjih dimenzij od standardnega grobnega prostora.
5. Dimenzije obstoječih grobov ostanejo nespremenjene.
6. Nagrobne spomenike se postavlja na betonski temelj, ki ne sme segati iznad površin zemlje. Nagrobni spomeniki, robniki, druga znamenja in rastline ne smejo segati čez mej določenega grobnega prostora.
7. Med grobnimi prostori v vrsti je razdalja do 0,40 m. Višina nagrobnih spomenikov praviloma ne sme biti več kot 1,10 m.
8. Kadar se predvideva več zaporednih pokopov v grob, se le-tega izkoplje poglobljeno in to toliko, da je nad zadnjo krsto še 1,00 m zemlje.
9. Grobnice imajo v celoti obzidan podzemni del. V grobnice se krste pokopavajo tako, da se polagajo ena na drugo ali pa na police. V grobnice se pokopavajo krste s kovinskimi vložki in žare.
10. Novih grobnic praviloma ni dovoljeno graditi. Nove grobnice je dovoljeno graditi le, če občina tako določi s prostorskim aktom, ki ureja pokopališče.
11. **člen**

**(okvirni tehnični normativi za žarne grobove)**

1. Žarni grobovi so talni in zidni. V žarne grobove se pokopavajo le žare.
2. Podrobne okvirne tehnične normative za žarne grobove sprejme upravljavec za posamezno pokopališče.
3. Dimenzije obstoječih grobov z žarami ostanejo nespremenjene.
4. Žare ni dovoljeno shranjevati izven pokopališča.
5. **člen**

(mirovalna doba za grobove)

1. Mirovalna doba je čas, ki mora preteči od zadnjega pokopa na istem mestu v istem grobu. Mirovalna doba za pokop s krsto ne sme biti krajša od 15 let, pri čemer je treba upoštevati značilnosti zemljišča, na katerem je pokopališče.
2. Prekop groba in pokop pokojnika na isto mesto v grobu, kjer je bil kdo pokopan, se sme opraviti po preteku mirovalne dobe.
3. Za pokop z žaro določila tega člena ne veljajo.
4. **člen**

**(enotni cenik uporabe pokopališča, pokopaliških objektov in naprav ter druge pokopališke infrastrukture)**

1. Enotni cenik uporabe pokopališča, pokopaliških objektov in naprav ter druge pokopališke infrastrukture se določi s sklepom občinskega sveta. O določitvi in spreminjanju cenika odloča občinski svet na obrazložen predlog upravljavca pokopališča. Potrjen cenik mora biti javno objavljen in dostopen.
2. Do sprejetja cenika iz prejšnjega odstavka veljajo obstoječe cene uporabe pokopališča, pokopaliških objektov in naprav ter druge pokopališke infrastrukture.
3. Upravljalec pokopališča posreduje do 30. 8. tekočega leta občini predlog investicijskih vlaganj za prihodnje leto.
4. **člen**

(razmerje grobnine za posamezno vrsto groba glede na enojni grob)

1. Za najem groba plačuje najemnik groba letno grobnino.
2. Grobnina je sorazmerni delež letnih stroškov upravljanja pokopališke dejavnosti za posamezno vrsto groba, izračunan na podlagi seštevka vseh vrst grobov in njihovih razmerij do enojnega groba.
3. Stroški grobnine vključujejo stroške za urejenost pokopališča, oddaje grobov v najem, uporabo pokopališke infrastrukture in stroške vodenja evidenc ter obračuna.
4. Osnovna grobnina je grobnina za enojni grob. Grobnina za ostale zvrsti grobov je določena v razmerju do osnovne grobnine in znaša:

|  |  |
| --- | --- |
| Vrsta groba | Razmerje grobnine |
| enojni grob | 1 |
| dvojni grob | 1,6 |
| žarni grob | 2 |
| povečani grobni prostor | 2 |

1. Najemnik, ki je že plačal investicijski prispevek za žarno nišo se grobnina za žarni grob določi v znesku, ki je določen za enojni grob.
2. Grobnina za raztros pepela se plača v enkratnem znesku ob raztrosu pepela v višini osnovne grobnine.
3. **NADZOR**
4. **člen**

(nadzor)

1. Nadzor nad izvajanjem določb tega odloka opravlja pristojni občinski inšpekcijski organ.
2. Nadzor nad izvajanjem določb 22. člena tega odloka opravlja tudi pristojna občinska redarska služba.
3. **KAZENSKE DOLOČBE**
4. **člen**
5. Z globo 1000 EUR se za prekršek kaznuje izvajalec 24-urne dežurne službe, če ne zagotovi trajnega in neprekinjenega delovanja 24-urne dežurne službe.
6. Z globo 200 evrov se kaznuje odgovorna oseba pravne osebe, če stori prekršek iz prvega odstavka tega člena.
7. **člen**
8. Z globo 1.000 evrov se za prekršek kaznuje pravna oseba ali samostojni podjetnik posameznik, če ravna v nasprotju z določili 22. člena tega odloka.
9. Z globo 500 evrov se kaznuje odgovorna oseba pravne osebe, če stori prekršek iz prvega odstavka tega člena.
10. Z globo 300 evrov se za storjeni prekršek kaznuje posameznik, če stori prekršek iz prvega odstavka tega člena.
11. **člen**
12. Z globo 500 evrov se za prekršek kaznuje pravna oseba ali samostojni podjetnik posameznik, če ravna v nasprotju z določili 25. člena tega odloka.
13. Z globo 300 evrov se kaznuje odgovorna oseba pravne osebe, če stori prekršek iz prvega odstavka tega člena.
14. Z globo 200 evrov se za storjeni prekršek kaznuje posameznik, če stori prekršek iz prvega odstavka tega člena.
15. **PREHODNA IN KONČNA DOLOČBA**
16. **člen**

(prenehanje veljavnosti)

Z dnem uveljavitve tega odloka se preneha uporabljati Odlok o pokopališkem redu in pogrebnih svečanosti v Občini Nova Gorica (Uradno glasilo št. 5 - N. Gorica, 10. maj 1988) in ostali občinski predpisi, ki so bili sprejeti na njegovi podlagi.

1. **člen**

(objava in začetek veljavnosti)

Ta odlok začne veljati petnajsti dan po objavi v Uradnih objavah v občinskem glasilu, uporablja pa se od 1. januarja 2022.

Številka:

Datum:

**Tarik Žigon**

**Župan**